Jaar na gru-ongeluk kry Affies-seun matriekLian Taljaard Net minder as ŉ jaar nadat Lian Taljaard (19) in ŉ gru-ongeluk was en dokters min gehoop gehad het dat hy sou oorleef, het hy matriek met ŉ gemiddeld van 70% geslaag en verstom hy met sy deursettingsvermoë en ingesteldheid. “Ek haal my hoed vir my kind af en die fantastiese resultate wat hy bereik het. Ons is baie trots en dankbaar,” sê Lian se ma, Cornel. Net minder as ŉ jaar gelede het Lian se ouers langs sy bed in die Life Groenkloof-hospitaal gestaan waar hy in ŉ geïnduseerde koma was en hulle nie geweet het of hul seun gaan oorleef nie. Dit is egter ook hier waar hulle wonderwerk op wonderwerk beleef het. “ŉ Jaar terug was hy amper dood, so ons het glad nie verwag hy moet sy matriek so vinnig klaarmaak nie. Hy het egter net gesê hy wil dit doen.” Lian wil volgende jaar BCom(Rek) gaan studeer. Lian en ŉ vriend, Shaun Goedhals, was op 23 September van Bela-Bela na Pretoria op pad toe die ongeluk gebeur het. Hulle het saam met Lian se gesin die langnaweek op hul familieplaas buite die dorp deurgebring. Albei seuns was ten tyde van die ongeluk matriekleerders aan die Afrikaanse Hoër Seunskool (Affies) in Pretoria. Lian het uit die motor geval nadat dit gerol het. Lian, wat bestuur het, het glo uitgeswaai vir ŉ motor wat in die pad gestaan het toe hul motor gerol het. Sy gesig was vergruis, hy het bloeding op die brein gehad, sy bokaak en skedel was gekraak, hy het ŉ groot wond in sy kuit gehad en sy oor was afgeskeur. Lian kan niks van die ongeluk onthou nie. “Ek kan ook omtrent niks van my tyd in die hospitaal onthou nie. Ek kry gelukkig nie terugflitse of goed wat my pla nie en ek was nie bang om weer in ŉ motor te klim nie. Ek onthou niks van die pyn of hoe ek gelyk het na die ongeluk nie.” Die enigste tekens van die ongeluk en die ernstige beserings wat hy opgedoen het, is ŉ paar letsels en sy linkeroor wat geamputeer is. Ná ŉ maand in die hospitaal is Lian ontslaan. Lian het intussen vir skanderings gegaan waar daar ŉ digitale beeld van sy skedel gemaak is. Daar word dan ŉ spieëlbeeld gemaak om te bepaal watter prosteses in sy gesig ingeplant moet word sodat albei kante van sy gesig weer dieselfde lyk. Oor ses weke sal Lian vir die prosedures gaan om sy gesig weer op te bou. Daar is ook reeds vasgestel dat sy oor weer opgebou kan word en dit sal na verwagting volgende jaar gebeur. Lian kan ondanks die verlies van sy linkeroor steeds normaal hoor, hoewel hy nie kan bepaal waar die klank vandaan kom nie. Sy spraak is ook weer heeltemal normaal en sy sig is ook amper weer ten volle herstel. “My korttermyngeheue is bietjie vrot, so kan ek nie so lekker onthou nie.” Lian sal weens sy beserings nooit weer aan kontaksport kan deelneem nie, maar hou hom in die gimnasium besig en draf nou en dan. Lian vertel hy het ŉ ruk gelede die paramedikus ontmoet wat hom op die ongelukstoneel behandel het. Hy en sy gesin was op pad plaas toe, toe hulle op ŉ ongelukstoneel afgekom en stilgehou het om te kyk of hulle van hulp kan wees. “So ek het hom toe ontmoet en met hom gesels.” Lian se pa, Leon, is absoluut verstom oor die mediese tegnologie in Suid-Afrika. “Die dokters waarmee ons te doen gehad het, is wêreldklas.” Cornel het weereens haar dankbaarheid uitgespreek teenoor almal wat hulle in dié moeilike tyd bygestaan het. “Ons is so dankbaar vir almal se hulp en gebede. Mens weet nooit hoe anders dit kon uitdraai nie.”